Aneurin Bevan
Store norske leksikon,Historie,Verdens historie og samtidshistorie,Europa,Storbritannia og Nord-Irlands historie
Aneurin Bevan var en britisk politiker for Labour Party (arbeiderpartiet), hvor han tilhørte partiets venstreside. Han hadde flere ministerposter i 1940- og 1950-årene.
Bevan ble født i Wales som sønn av en gruvearbeider, og 13 år gammel begynte han å arbeide i gruvene. Under første verdenskrig var han militærnekter. I 1925 ble han sekretær i gruvearbeiderforbundet og ledet de walisiske kullgruvearbeiderne i generalstreiken i 1926. Fra 1929 var Bevan medlem av Underhuset. I januar 1939 ble han sammen med Richard Stafford Cripps ekskludert av arbeiderpartiet for forsøket på å danne en folkefront med kommunistene. I desember samme år ble han imidlertid tatt inn igjen. Under andre verdenskrig førte han en kraftig opposisjon mot Winston Churchills koalisjonsregjering.I 1944 ble Bevan valgt inn i arbeiderpartiets sentralstyre. Da Clement Attlee etter valgseieren i 1945 dannet regjering, ble Bevan helseminister. Han gjennomførte den nasjonale helseloven som trådte i kraft i 1948, og hadde dessuten ansvaret for regjeringens boligprogram. I 1951 ble Bevan utnevnt til arbeidsminister, men gikk av noen måneder senere, fordi han mente at militærbudsjettet overskred landets økonomiske bæreevne. På partiets landsmøte i 1951 ble han og tre andre fra Bevangruppen valgt inn i sentralstyret. På landsmøtet i 1954 ble Bevan satt utenfor ved valg av partiets landsstyre, men i 1956 ble han valgt som partiets kasserer og i 1959 til nestleder, etter at han hadde tatt til orde for mer moderate synsmåter.Bevan utgav flere bøker og skrifter. I 1952 kom In Place of Fear, som gir hans prinsipielle politiske syn. Les mer i Store norske leksikon Labour Party arbeiderbevegelse Storbritannias historie Litteratur Foot, Michael: Aneurin Bevan : a biography, 1962-73, 2 b.